Magne Hovden

Magne Hovden (født 23. oktober 1974 i Ålesund) er en norsk forfatter. Han jobber dessuten som frilans oversetter (hovedsakelig undertekster til film/TV), litteraturagent og skipsagent, og har en fortid som gullgraver. Hovden er bosatt i Kirkenes.
I februar 2007 etablerte han Ancoral Literary Agency, og arbeider som en av kun tre uavhengige litteraturagenter i Norge, med internasjonale bokrettigheter mot nasjonale og internasjonale forlag, som representant for forfattere, andre byråer og forlag.
Han har skrevet humoristiske bøker om «Leif Jansson», og hans kamerat «Ruben Lerke». Disse er to sære figurer som hver for seg bruker mye tid på å skrive og sende engasjerte e-poster til organisasjoner, firmaer m.m. De fiktive figurenes e-poster har blitt sendt til selskaper i den virkelige verden, og blir oftest besvart i en mer jordnær og nøktern tone enn det «Jansson» og «Lerke» opprinnelig går ut med. Svarene som radarparet har mottatt, står på trykk sammen med brevene deres.
Sitt gjennombrudd som forfatter fikk Hovden med romanen Sameland som ble utgitt januar 2010 på Aschehoug Forlag. Sameland handler om de to glade amatørene Roy og Leif som, uten at de har peiling på samisk kultur, snekrer et «Sameland» for å lokke til seg turister og bli rike. Anmelderne roste Sameland for den gode humoren, f.eks.: «Det er en bok som i god Robbie Williamsk ånd gauler let me entertaaaain yooou fra første side». (Gerd Elin Stava Sandve, Dagsavisen).
13. oktober 2008 kjøpte filmselskapet Paradox opsjon for filmrettighetene til romanen, og i desember 2009 tok filmselskapet Filmhuset AS over rettighetene.
Høsten 2010, i etterkant av den årlige bokmessen i Frankfurt, ble Sameland solgt for oversettelse til følgende forlag:

Sverige (forlaget Lind & Co.)
Danmark (forlaget Modtryk)
Finland (forlaget Otava)
Tyskland (forlaget Piper Malik)De utenlandske forlagene kaller Sameland en blanding av Mikael Niemis Popoulærmusikk fra Vittula og Arto Paasilinnas humoristiske bøker. 
Sameland ble satt opp som teaterstykke i den finske byen Kemi høsten 2013. Boken ble også ble solgt til det russiske forlaget Ripol.
Februar 2011 lanseres Hovdens andre roman, MGP, om en gjeng avdankede musikere som slår seg sammen for å forsøke å vinne selveste Melodi Grand Prix. Sangen som ble laget i forbindelse med boken, ble av en av Dagbladets anmeldere ansett som god nok til å bli med i virkelighetens MGP. MGP ble solgt til det finske forlaget Otava.
I begynnelsen av mai 2011 kom barneboken Planetjakten, illustrert av Trond Haram Klykken, ut på Vendutto forlag. Denne ble sendt som hørespill på P4. Barna hans hjalp til med boken.
Hovden har også skrevet barneboken Puggs dagbok, som ble sendt som hørespill i programmet Barnas Beste på radiostasjonen P4. Puggs Dagbok ble utgitt i bokform av Centrum Forlag, november 2009, illustrert av Trine Noodt. I tillegg skrev han Puggs Julekalender for P4, som hørespill i desember 2009.
Hovden har også skrevet en rekke hørespill for P4 basert på figuren Pugg.
Åndejegerne bok 1 ble nominert til Uprisen 2013 for Norges beste ungdomsbok, og utgitt i Danmark av forlaget Turbine i 2014.


== Bibliografi ==
Leif J@nsson: ville spørsmål og reflekterte svar – humor, Commentum 2006
Ruben – humor, Bealljecohkka Innovation 2007
Puggs dagbok – barnebok, Centrum 2009
Sameland – roman, Aschehoug 2010
MGP – roman, Aschehoug 2011
Planetjakten – barnebok, Vendetta 2011
Healerne : tolv healere forteller – sakprosa sammen med Einar Andreas Lund, Z-forlag 2012
Åndejegerne (Åndejegerne 1) – ungdomsroman, Aschehoug 2012
Dødelig gjenkomst (Åndejegerne 2) – ungdomsroman, Aschehoug 2013
Er lik Kjærlighet – sakprosa sammen med Einar Andreas Lund, Z-forlag 2013
Siste skoledag (Åndejegerne 3) – ungdomsroman, Aschehoug 2014
Kjell Jukola samler en hær – roman, Kvalshaug 2014
Blodhevn (Åndejegerne 4) – ungdomsroman, Aschehoug 2015
Arctic pizza – roman, Pitch 2017
Cirkus – roman, Cappelen Damm 2019
Hekser og fuglekikkere – roman, Cappelen Damm 2020


== Referanser ==


== Eksterne lenker ==
Forfatterpresentasjon, Aschehoug forlag Arkivert 8. januar 2017 hos Wayback Machine.
Forfatterside
Sameland